b"\n_START_ARTICLE_\nCristal Snow\n_START_SECTION_\nMusiikkiura\n_START_PARAGRAPH_\nKev\xc3\xa4\xc3\xa4ll\xc3\xa4 2007 julkaistiin Snow\xe2\x80\x99n ensimm\xc3\xa4inen single \xe2\x80\x9dPump It Up\xe2\x80\x9d. Kappaleen musiikkivideota alettiin n\xc3\xa4ytt\xc3\xa4\xc3\xa4 MTV:ll\xc3\xa4 ja kappaletta soitettiin eri radiokanavilla. Toinen single \xe2\x80\x9dCristal Clear\xe2\x80\x9d nousi YleX-kanavalla A-soittolistalle. Sek\xc3\xa4 \xe2\x80\x9dPump It Up\xe2\x80\x9d ett\xc3\xa4 \xe2\x80\x9dCristal Clear\xe2\x80\x9d nousivat molemmat Suomen virallisen singlelistan TOP-10:een. Kolmas single \xe2\x80\x9dScarred\xe2\x80\x9d julkaistiin alkuvuodesta 2008. Se nousi singelistalle yhdeksi viikoksi ja latauslistalle viideksi viikoksi. Kappaleen musiikkivideo p\xc3\xa4\xc3\xa4tyi musiikkikanava The Voicen tehosoittoon ja itse kappale soittolistattiin NRJ-radiokanavalle._NEWLINE_Helmikuussa 2008 Cristal Snow oli ehdolla Suomen edustajaksi Eurovision laulukilpailuun kappaleellaan \xe2\x80\x9dCan\xe2\x80\x99t Save Me\xe2\x80\x9d. H\xc3\xa4n sijoittui karsinnassa kolmanneksi. Superfinaalissa h\xc3\xa4nt\xc3\xa4 olivat vastassa Kari Tapio ja Ter\xc3\xa4sbetoni._NEWLINE_Cristal Snow'n esikoisalbumi The Prophecy julkaistiin 26. maaliskuuta 2008. Levy nousi julkaisuviikollaan Suomen virallisen albumilistan kymmenenneksi. Albumin tuottajana toimi Heikki Liimatainen. The Prophecy sai ristiriitaisen vastaanoton levyarvosteluissa. Findance.com-sivuston Antti Niemel\xc3\xa4 kehui Cristalia \xe2\x80\x9dupeaksi tulokkaaksi, joka vie jo pelk\xc3\xa4ll\xc3\xa4 persoonallaan eteenp\xc3\xa4in tanssipoppia\xe2\x80\x9d, kun taas viihdesivusto Plaza.fi kuvaili The Prophecy\xc3\xa4 \xe2\x80\x9dsiedett\xc3\xa4v\xc3\xa4ksi tanssil\xc3\xa4tyksi\xe2\x80\x9d._NEWLINE_Toisen studioalbumin ensimm\xc3\xa4inen single \xe2\x80\x9dTurn Me Up\xe2\x80\x9d julkaistiin toukokuussa 2009. Itse albumi, God You Made Me Wicked, julkaistiin vasta vuosi ensisinglen j\xc3\xa4lkeen, 26. toukokuuta 2010. Albumi ja silt\xc3\xa4 \xe2\x80\x9dTurn Me Upin\xe2\x80\x9d lis\xc3\xa4ksi julkaistut singlet \xe2\x80\x9dKilling Me\xe2\x80\x9d, \xe2\x80\x9dWicked\xe2\x80\x9d ja \xe2\x80\x9dSurrender\xe2\x80\x9d eiv\xc3\xa4t sijoittuneet listoille. _NEWLINE_Toukokuussa 2012 Cristal ilmoitti ty\xc3\xb6st\xc3\xa4v\xc3\xa4ns\xc3\xa4 kolmatta, toistaiseksi julkaisematonta, albumiaan yhdess\xc3\xa4 tuottajakaksikko MMEN kanssa. Saman vuoden syksyll\xc3\xa4 Snow irtisanoutui levytyssopimuksestaan Warner Music Finlandilla._NEWLINE_Cristal Snow osallistui toistamiseen Suomen euroviisukarsintoihin alkuvuodesta 2016, kun h\xc3\xa4n kilpaili Uuden Musiikin Kilpailussa kappaleellaan \xe2\x80\x9dLove Is Blind\xe2\x80\x9d. Cristal selviytyi kilpailun finaaliin, mutta sijoittui lopulta finaalin kuudenneksi. Kappaleen musiikkivideo voitti yleis\xc3\xb6\xc3\xa4\xc3\xa4nestyksen UMK:n esikatselumaratonissa. Videon ohjaaja Viivi Huuska palkittiin videosta Oulun musiikkivideofestivaaleilla Kansanpumpeli-palkinnolla._NEWLINE_Snow julkaisi syksyll\xc3\xa4 2016 kuukauden aikana nelj\xc3\xa4 uutta single\xc3\xa4 ja musiikkivideota. Kaksi videoista h\xc3\xa4n ohjasi yhdess\xc3\xa4 sisarensa Viivi Huuskan kanssa\n_START_SECTION_\nRadio ja televisio\n_START_PARAGRAPH_\nHelmikuussa 2009 Cristal Snow aloitti radiokanava NRJ:n juontajana torstai- ja perjantai-iltap\xc3\xa4iviss\xc3\xa4. H\xc3\xa4n juonsi ohjelmaa yhdess\xc3\xa4 Mira Kurosen kanssa vuoden ajan. Cristal alkoi helmikuussa 2013 juontamaan yhdess\xc3\xa4 Kristiina Wheelerin kanssa YleX-kanavalla sunnuntaisin alkuillasta esitetty\xc3\xa4 radio-ohjelmaa, Sunnuntaisirkusta. Tammikuussa 2014 Snow\xe2\x80\x99n juontopariksi vaihtui Saara Sarvas ja ohjelman nimeksi Supersunnuntai. Sarvaksen j\xc3\xa4lkeen Snow juonsi ohjelmaa Alma H\xc3\xa4t\xc3\xb6sen kanssa tammikuuhun 2016 saakka. Tammikuun 2016 ajan h\xc3\xa4n juonsi ohjelmaa viikoittain vaihtuvien vieraiden kanssa. Helmikuussa 2016 ohjelma oli tauolla, mutta palasi kanavan ohjelmistoon j\xc3\xa4lleen 28. helmikuuta 2016, jolloin Snow\xe2\x80\x99n juontajaparina aloitti Womma Sepp\xc3\xa4l\xc3\xa4. Ohjelma p\xc3\xa4\xc3\xa4ttyi kes\xc3\xa4kuun lopussa 2016._NEWLINE_Vuonna 2009 Cristal alkoi tehd\xc3\xa4 parodiavideoita yhdess\xc3\xa4 drag-esiintyj\xc3\xa4 NikoLan kanssa YouTubeen. Vuonna 2010 kaksikko nousi suosioon Sossu\xc3\xa4iti-sketsill\xc3\xa4\xc3\xa4n, joka parodioi realitysarjaa Miljon\xc3\xa4\xc3\xa4ri\xc3\xa4idit. Vuonna 2011 he siirtyiv\xc3\xa4t tekem\xc3\xa4\xc3\xa4n Ilta-Sanomien verkkosivuille suomalaista populaarikulttuuria parodioivaa ToosaTV-sarjaa. Marraskuussa 2015 julkaistiin tieto, ett\xc3\xa4 ToosaTV loppuu Ilta-Sanomien verkkosivuilla 28. joulukuuta 2015, yli 250 julkaistun jakson j\xc3\xa4lkeen. Tammikuussa 2016 puolestaan julkistettiin, ett\xc3\xa4 ToosaTV tulee jatkumaan Fox-televisiokanavalla viel\xc3\xa4 kahdeksan jakson verran huhtikuussa 2016._NEWLINE_Syksyll\xc3\xa4 2012 Cristal Snow juonsi Big Brother -ohjelman lis\xc3\xa4l\xc3\xa4hetyst\xc3\xa4 Big Brother Extraa. Syksyll\xc3\xa4 2014 h\xc3\xa4n puolestaan oli kilpailijana Tanssii t\xc3\xa4htien kanssa -ohjelman yhdeks\xc3\xa4nnell\xc3\xa4 tuotantokaudella. H\xc3\xa4n sijoittui kilpailussa nelj\xc3\xa4nneksi. Kev\xc3\xa4\xc3\xa4ll\xc3\xa4 2015 Snow selosti Eurovision laulukilpailun semifinaalit ja finaalin yhdess\xc3\xa4 Aino T\xc3\xb6llisen kanssa._NEWLINE_Syksyll\xc3\xa4 2016 Fox-kanavalla esitettiin Cristal Snow\xe2\x80\x99n ja Petri Nyg\xc3\xa5rdin yhteist\xc3\xa4 televisio-ohjelmaa Cristal ja Nyg\xc3\xa5rd tripill\xc3\xa4._NEWLINE_Syksyll\xc3\xa4 2017 Fox-kanava alkoi esitt\xc3\xa4m\xc3\xa4\xc3\xa4n kisailuohjelmaa nimelt\xc3\xa4\xc3\xa4n Himavisa. Ohjelman kertojana toimii Cristal Snow. Kev\xc3\xa4\xc3\xa4ll\xc3\xa4 2018 Cristal kisaili vuonna 2018 Nelosella esitetyss\xc3\xa4 Selviytyj\xc3\xa4t Suomi -tosi-tvsarjassa. Marraskuussa 2017 tiedoitettiin, ett\xc3\xa4 Kymppitonni palaa televisioon kev\xc3\xa4\xc3\xa4ll\xc3\xa4 2018 FOX-kanavalle, jonka juontajana toimii Cristal Snow._NEWLINE_Kev\xc3\xa4\xc3\xa4ll\xc3\xa4 2018 Fox ilmoitti ett\xc3\xa4 Kymppitonni palaa televisioon tulevana syksyn\xc3\xa4  ja ett\xc3\xa4 my\xc3\xb6s kahden vuoden tauon j\xc3\xa4lkeen ToosaTV palaisi ruutuun kymmenell\xc3\xa4 osalla.\n_START_SECTION_\nOhjaajana\n_START_PARAGRAPH_\nViime vuosina h\xc3\xa4n on luonut uraa my\xc3\xb6s musiikkivideoiden ohjaajana. H\xc3\xa4n on ohjannut itsellens\xc3\xa4 musiikkivideon kappaleeseensa \xe2\x80\x9dSurrender\xe2\x80\x9d sek\xc3\xa4 yhdess\xc3\xa4 Jyrki Murtom\xc3\xa4en kanssa kappaleeseensa \xe2\x80\x9dWicked\xe2\x80\x9d. Kristiina Wheelerille h\xc3\xa4n on ohjannut videot kappaleisiin \xe2\x80\x9dIhanaa\xe2\x80\x9d ja \xe2\x80\x9dSininen syd\xc3\xa4n\xe2\x80\x9d._NEWLINE_Snown tunnetuin ohjausty\xc3\xb6 on Antti Tuiskun \xe2\x80\x9dPeto on irti\xe2\x80\x9d -kappaleen musiikkivideo. Kappale oli vuonna 2015 Suomen viidenneksi katsotuin musiikkivideo. H\xc3\xa4n oli jo ennen \xe2\x80\x9dPeto on irti\xe2\x80\x9d -videota ty\xc3\xb6skennellyt Tuiskun musiikkivideoiden parissa; h\xc3\xa4n k\xc3\xa4sikirjoitti Tuiskun vuonna 2011 julkaistun \xe2\x80\x9dYksin\xc3\xa4inen\xe2\x80\x9d-kappaleen musiikkivideon. Cristal ohjasi my\xc3\xb6s Fox-kanavalla esitetyt kolme ToosaTV:n kautta."